സ്ത്രീധനത്തെച്ചൊല്ലി മകള്ക്ക് ഭര്തൃവീട്ടില് പീഡനം മനംനൊന്ത് പിതാവ് ജീവനൊടുക്കി മലപ്പുറം: മമ്ബാട് ഗൃഹനാഥന് ജീവനൊടുക്കിയതിന് കാരണം സ്ത്രീധനത്തിന്റെ പേരില് മകള്ക്ക് ഭര്തൃവീട്ടില് ഏല്ക്കേണ്ടി വന്നതിലുള്ള മനോവിഷമം. ജീവനൊടുക്കുന്നതിന് തൊട്ടുമുമ്ബ് മൂസക്കുട്ടി നിറകണ്ണുകളോടെ ചിത്രീകരിച്ച വീഡിയോ കണ്ടെത്തിയതോടെയാണ് ഇക്കാര്യങ്ങള് വ്യക്തമായത്. കഴിഞ്ഞ മാസം 23നായിരുന്നു മൂസക്കുട്ടി തൂങ്ങിമരിച്ചത്. മകളെ ഉപദ്രവിക്കുന്നതിലും അപമാനിച്ചതിലുമുള്ള സങ്കടം വീഡിയോയായി മൊബൈലില് പകര്ത്തിയ ശേഷമാണ് മൂസക്കുട്ടി ജീവനൊടുക്കിയത്. വീഡിയോ ചിത്രീകരിച്ച ശേഷം മൂസക്കുട്ടി വീടിനു സമീപത്തെ റബര് തോട്ടത്തില് തൂങ്ങിമരിക്കുകയായിരുന്നു. മൂസക്കുട്ടിയുടെ സംസ്കാരത്തിന് ശേഷം മൊബൈല് പരിശോധിച്ചപ്പോഴാണ് വീഡിയോ കണ്ടെത്തിയത്. മകളെ ഭര്ത്താവ് അബ്ദുള് ഹമീദ് ക്രൂരമായി പീഡിപ്പിക്കുന്നു. എന്റെ വേദന കേരളം ഏറ്റെടുക്കണം. പത്ത് പവന് നല്കാതെ മകളെ വേണ്ടെന്ന് ഭര്ത്താവ് പറയുന്നു മൂസക്കുട്ടി വീഡിയോയില് പറയുന്നു. 2020 ജനുവരി 12നാണ് മൂസക്കുട്ടിയുടെ മകള് ഹിബയും ഒതായി തെഞ്ചേരി സ്വദേശി അബ്ദുള് ഹമീദും വിവാഹിതരായത്. അന്നു മുതല് സ്ത്രീധനമായി നല്കിയ സ്വര്ണം കുറഞ്ഞെന്ന് പറഞ്ഞ് ഹമീദ് വഴക്കിടുമായിരുന്നെന്ന് ഹിബ പറയുന്നു. ഹിബയുടെ പരാതിയില് നിലമ്ബൂര് പൊലീസ് അബ്ദുള് ഹമീദിനും മാതാപിതാക്കള്ക്കുമെതിരെ കേസെടുത്തിട്ടുണ്ട്.വിവാഹസമയത്ത് 18 പവന് സ്വര്ണാഭരണങ്ങള് നല്കിയിരുന്നു. ഹമീദ് വീണ്ടും ആവശ്യപ്പെട്ടതനുസരിച്ച് മൂസക്കുട്ടി ആറ് പവന് കൂടി നല്കി. അതും പോരെന്നും പത്ത് പവന് സ്വര്ണാഭരണങ്ങള് കൂടി ഹമീദ് ആവശ്യപ്പെട്ടു. എങ്കില് മാത്രമേ പ്രസവിച്ചു കിടക്കുന്ന ഹിബയേയും കുഞ്ഞിനേയും വീട്ടിലേക്ക് കൊണ്ടുപോകുകയുള്ളൂവെന്നും പറഞ്ഞുവെന്നും പരാതിയില് പറയുന്നു.